b'\n_START_ARTICLE_\nAlexandru Sever\n_START_SECTION_\nBiografie\n_START_PARAGRAPH_\nAlexander s-a n\xc4\x83scut la Arca Caesarea, la 1 octombrie 208, cu numele Marcus Julius Gessius Bassianus Alexianus. Tat\xc4\x83l lui Alexandru Sever, Marcus Julius Gessius Marcianus, a fost promagistrat sirian._NEWLINE_Era nepot al \xc3\xaemp\xc4\x83ratului Caracalla, originar din Arca Caesarea (Fenicia). La v\xc3\xa2rsta de 13 ani a fost proclamat \xc3\xaemp\xc4\x83rat de pretorienii din Roma, sub numele de Alexandru Sever dup\xc4\x83 asasinarea v\xc4\x83rului s\xc4\x83u Elagabalus. Autoritatea real\xc4\x83 era exercitat\xc4\x83 de Iulia Mamaea (mama sa), sprijinit\xc4\x83 de juri\xc8\x99tii Ulpianus \xc8\x99i Modestinus. \xc3\x8en timpul domniei lui Alexandru Sever autocratismul \xc8\x99i excentricit\xc4\x83\xc8\x9bile predecesorului s\xc4\x83u sunt eliminate \xc8\x99i se restabilesc bunele raporturi cu Senatul, al c\xc4\x83rui prestigiu este sporit._NEWLINE_Rela\xc8\x9biile cu armata \xc8\x99i Garda Pretorian\xc4\x83 devin \xc3\xaens\xc4\x83 \xc3\xaencordate. Alexandru Sever ini\xc8\x9biaz\xc4\x83 \xc3\xaen anii 231-233 o contraofensiv\xc4\x83 roman\xc4\x83 \xc3\xaen Orient pentru a st\xc4\x83vili invazia sasanid\xc4\x83 la vest de Eufrat. \xc3\x8en timpul preg\xc4\x83tirilor unui r\xc4\x83zboi \xc3\xaempotriva alamanilor la grani\xc8\x9ba renan\xc4\x83, Alexandru Sever \xc8\x99i Iulia Mamaea sunt uci\xc8\x99i la Mogontiacum (azi Mainz) de solda\xc8\x9bi care-l proclam\xc4\x83 \xc3\xaemp\xc4\x83rat pe Maximin Tracul. Odat\xc4\x83 cu moartea lui Alexandru Sever s-a sf\xc3\xa2r\xc8\x99it dinastia Severilor.\n_START_SECTION_\nDomnie timpurie\n_START_PARAGRAPH_\nAlexandru Sever a devenit \xc3\xaemp\xc4\x83rat c\xc3\xa2nd avea aproximativ 14 ani, fiind cel mai t\xc3\xa2n\xc4\x83r \xc3\xaemp\xc4\x83rat din istoria Romei, p\xc3\xa2n\xc4\x83 la ascensiunea lui Gordian al III-lea. De-a lungul vie\xc8\x9bii sale, Alexandru s-a bazat foarte mult pe \xc3\xaendrum\xc4\x83rile bunicii Maesa \xc8\x99i a mamei Julia Mamaea.'